<classify> WATALII 64 raia wa Ujerumani wameingia nchini jana kwa treni ya anasa ya Rovos Rail ya Afrika Kusini, wakitokea Jijini Cape Town kwa ajili ya kutembelea maeneo ya utalii.Treni hiyo iliwasili saa 5:50 asubuhi stesheni ya Reli ya Tanzania na Zambia Tazara Dar es Salaam .Watalii hao waliondoka Jijini Cape Town Agosti 18, mwaka huu na safari hiyo imewachukua siku 15.Meneja Mkuu wa Tazara Mkoa wa Tanzania, Fuad Abdallah amesema watalii hao kabla ya kuingia jijini Dar es Salaam, walitembelea Pori la Akiba la Selous na watatembelea maeneo ya utalii ikiwemo Zanzibar na mbuga ikiwemo Ngorongoro na Serengeti.Rovos ni moja kati ya treni bora za kitalii duniani na hata makaratasi yao wenyewe yanasema ni treni ya anasa kushinda zote duniani, lakini kiujumla ni moja kati ya treni tatu za anasa duniani, hivyo hii ni biashara kubwa na yenye manufaa kwetu hasa katika sekta ya utalii nchini, amesema Abdallah.Treni hii kabla ya kufanya uamuzi wa kwenda sehemu yoyote duniani huangalia mambo mawili ikiwemo vivutio vya utalii katika nchi, hivyo kitendo cha Rovos kuja Tanzania ina maana imekidhi mahitaji ya kuweza kuileta treni hii hapa na kupata abiria na watalii wanaokuja nchini kutalii, amesema.Aidha, amesema kigezo kingine wanachoangalia ni lazima iwepo njia ya reli ambayo inakidhi mahitaji ya usalama ambayo treni yao itasafiri kwa usalama na abiria wake.Sisi jukumu letu ni kuhakikisha njia ni salama na mawasiliano ni ya uhakika na Tanzania inatengeneza mazingira mazuri ya utalii duniani...treni hii itakuwepo na Septemba 4, Jumanne itarudi Cape Town na itachukua siku 15 na itakuwa na watalii 53 ambao walikuja kwa ndege na njia nyingine, amesema.Amesema kati ya watalii hao 53 watakaorudi Afrika Kusini, wengi wao wanatoka nchi za bara la Ulaya ikiwemo Uholanzi, Ujerumani, Marekani, Afrika Kusini na Uingereza.Treni hii huwa inakuja Tanzania mara tano kwa mwaka na kama inachukua siku 15 kuja na 15 kurudi ambayo ni mwezi inamaanisha kwamba asilimia 50 ya safari ambazo hii treni inafanya duniani inakuja Tanzania hivyo inasaidia kukuza uchumi wetu kupitia sekta ya utalii, amesema kiongozi huyo wa Tazara.Kuhusu manufaa ya treni hiyo, alisema ujio wa watalii hao unasaidia ukuaji wa uchumi kupitia biashara ya utalii ambapo sekta ya usafiri hunufaika, hoteli, kampuni za utalii hunufaika, mbuga watakazotembelea zinafanya biashara na Tazara hunufaika kwa matumizi ya njia yake ambayo hawezi kutaja kiasi gani.Alisema treni hiyo itaondoka na watalii kutoka mataifa makubwa duniani hivyo inamaanisha inatangaza soko la utalii Tanzania kwani wakija na kuona vivutio wanapoondoka wanakuwa mabalozi wa Tanzania.Hii treni ina mchango mkubwa kwa biashara ya utalii nchini...Kwa mwaka huu wa fedha unaoanza Julai hii ni mara ya kwanza kwa treni hiyo kuingia lakini Desemba mwaka jana hii ni mara ya tatu, alisema.Mtalii Ane Marie amesema wamevutiwa na vivutio vilivyopo nchini na wanatarajia kutembelea Zanzibar.Meneja Mkuu wa Tazara Mkoa wa Dar es Salaam amesema mamlaka hiyo ina matumaini makubwa kwa kuwa serikali inawekeza katika kuiendesha Tazara hasa miundombinu na kama njia hizo za reli zingekuwa hazijatengenezwa vizuri, treni hiyo isingeweza kuingia nchini jana.Amesema, miaka iliyopita walibeba tani 87,000 za mizigo na mwaka huu wanatarajia kubeba tani 250,000 hadi 300,000.Alisema mwaka ujao wanatarajia kufika tani 500,000 hadi 600,000 hivyo miaka miwili watafika tani 600,000 abiria wakiwa zaidi ya 600,000 na wa mjini zaidi ya milioni 2.5 kwa mwaka.Meneja Msaidizi wa treni hiyo, Laurence Zulu amesema nauli ya chini ni dola za Marekani 10,000 Sh milioni 22, inabeba abiria 72, ina mabehewa 16, vichwa viwili na tangi la mafuta na ziko treni hizo sita.  <topic>: kitaifa 